מתי קל יותר ליצור לוק יצירתי – בחורף או בקיץ? כמובן שלקיץ יש יתרון משמעותי, עם כל הבדים הקלילים והצבעוניות שלו, אבל תתפלאו – גם החורף מאפשר לנו להיות יצירתיות, עם כל האביזרים, משחקי הטקסטורות והשכבות. הלוק הבא מדגים זאת מצוין.
קחו למשל את מכנסי העור – מפריטי המפתח בכל עונה קרה. מכנסי הסקיני השחורים האלה הם מהפריטים הכי שימושיים בארון החורפי שלי. גם מגנים מפני קור וגם שיקיים מאוד. אבל איך להקפיץ אותם מדרגה למראה באמת מעניין? התשובה: עם שמלה!
טרנד שילוב השמלות עם מכנסיים אינו חדש, ומגיח אחת לזמן מה, כל פעם בשילוב עם טרנד אחר. בקיץ זה היה בהקשר של טרנד הפיג’מה, כאשר מכנסיים רחבים נראו על בלוגריות ועורכות אופנה עם עליוניות המזכירות חלוק. בחורף אפשר ללכת על מראה טיפה יותר מהודק וסקסי. השמלה יכולה להיות זורמת וחופשית, אבל על המכנסיים להיות סקיני כדי ליצור צללית מחמיאה.
ג’ינס ועור הם שילוב מושלם, שמאזן זה את זה (הג’ינס מביא את הקאז’ואל, העור את השיק הרוקיסטי), ולכן בחרתי לצרף למכנסי הסקיני שלי שמלת ג’ינס מעטפת, שעם גולף שחור מתחת מתפקדת אפילו כעליונית. ראינו על המסלול החורף לא מעט שילובים של סוודרים ושמלות ליצירת מראה שכבות רענן יותר, והגולף במקרה הזה גם משחק תפקיד מחמם.
אבל לא צריך קסמים כדי ליצור את הלוק המושלם מג’ינס אדום עשיר ועור שחור. כל אלה פשוט נועדו להילבש ביחד.
צמיד הפנינים של דיור, שיצא בעקבות ההצלחה המסחררת של העגילים המפורסמים של המותג, מעניק טיפה נשיות וגלאם ללוק הקשוח והקולי הזה. משהו בשילוב של מכנסי עור, כובע, גולף ושמלת ג’ינס גרם לי להרגיש כמו לוחמת צדק – אולי בהשראת כל צעדות הנשים שהתרחשו לא מזמן בעולם.
אהבתן את הלוק? הייתן משלבות שמלה עם מכנסיים – וכיצד? ספרו לי בתגובות!